PMIndiaData/PMIndiaSum huggingface dataset:
ଜାତୀୟ ଆଇନ ଦିବସ-2017ର ଉଦଯାପନୀ ଅଧିବେଶନରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଆଜି ନୂଆଦିଲ୍ଲୀର ବିଜ୍ଞାନ ଭବନଠାରେ ଆୟୋଜିତ ଜାତୀୟ ଆଇନ ଦିବସ-2017 ସମାରୋହର ଉଦଯାପନୀ ଅଧିବେଶନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଦବୋଧନ ଦେଇଥିଲେ । ସମ୍ବିଧାନକୁ ଆମ ଗଣତାନ୍ତ୍ରିକ ଢାଂଚାର ଆତ୍ମା ବୋଲି ସେ ଅଭିହିତ କରିଥିଲେ । ସେ କହିଥିଲେ ଯେ ଏହି ଦିବସ ସମ୍ବିଧାନ ନିର୍ମାତାମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବାର ଅବସର । ସେ କହିଥିଲେ ଯେ ଆମ ସମ୍ବିଧାନ ସମୟର ପରୀକ୍ଷାରେ ଉତୀର୍ଣ୍ଣ ହୋଇଛି ଏବଂ ସମାଲୋଚକମାନଙ୍କୁ ଭୁଲ ବୋଲି ପ୍ରମାଣିତ କରିଛି । ପ୍ରଧାନମନ୍ତ୍ରୀ ନିଜର ଉଦ୍ବୋଧନ ସମୟରେ ଡଃ.ବି.ଆର ଆମ୍ବେଦକର, ଡ.ସଚିଦାନନ୍ଦ ସିହ୍ନା, ଡ.ରାଜେନ୍ଦ୍ର ପ୍ରସାଦ ଏବଂ ଡ.ସର୍ବପଲ୍ଲୀ ରାଧାକ୍ରିଷ୍ଣନଙ୍କ ବକ୍ତବ୍ୟର ଉଦାହରଣ ଦେଇଥିଲେ । ଏହି ବକ୍ତବ୍ୟରେ ସମ୍ବିଧାନ ଏବଂ ପ୍ରଶାସନର ଗୁରୁତ୍ୱପୂର୍ଣ୍ଣ ଦିଗଗୁଡ଼ିକ ପ୍ରତିଫଳିତ ହୋଇଥିଲା । ଏହି ବିଷୟବସ୍ତୁଗୁଡ଼ିକ ମଧ୍ୟରେ ସମ୍ବିଧାନର ସ୍ଥାୟୀତ୍ୱ (ବା ଅମରତ୍ୱ), ଏହାର କାର୍ଯ୍ୟକାରୀତା ଏବଂ ନମନୀୟତା ମଧ୍ୟ ରହିଥିଲା । ପ୍ରଧାନମନ୍ତ୍ରୀ କହିଥିଲେ ଯେ ସମ୍ବିଧାନ ଆମ ପାଇଁ ଅଭିଭାବକ ଭାବେ କାର୍ଯ୍ୟ କରିଛି । ସେ ଗୁରୁତ୍ୱାରୋପ କରି କହିଥିଲେ, ଆମ ଅଭିଭାବକ ହେଉଛି ଆମ ସମ୍ବିଧାନ ଏବଂ ଏହା ଆମଠାରୁ ଯାହା ଆଶା କରୁଛି ସେହି ଅନୁଯାୟୀ ଆମକୁ କାର୍ଯ୍ୟ କରିବାକୁ ହେବ । ସେ କହିଥିଲେ ଯେ ଦେଶର ଆବଶ୍ୟକତା ଏବଂ ଆହ୍ୱାନଗୁଡ଼ିକୁ ଧ୍ୟାନରେ ରଖି ପ୍ରଶାସନର ବିଭିନ୍ନ ଅନୁଷ୍ଠାନ ପରସ୍ପରକୁ ସହଯୋଗ ଏବଂ ସୁଦୃଢ଼ କରିବା ଦିଗରେ କାର୍ଯ୍ୟ କରିବା ଉଚିତ । ସେ କହିଥିଲେ ଯେ ଆଗାମୀ 5 ବର୍ଷ ମଧ୍ୟରେ ନୂତନ ଭାରତ ନିର୍ମାଣ ଲାଗି ଆମେ ଆମ ଶକ୍ତିର ସଦୁପଯୋଗ କରିବା ଉଚିତ । ଫଳରେ ଆମ ସ୍ୱାଧୀନତା ସଂଗ୍ରାମୀମାନଙ୍କ ସ୍ୱପ୍ନର ରାଷ୍ଟ୍ର ନିର୍ମାଣ ହୋଇପାରିବ । ପ୍ରଧାନମନ୍ତ୍ରୀ କହିଥିଲେ ଯେ ସମ୍ବିଧାନକୁ ସାମାଜିକ ନଥିପତ୍ର ବୋଲି ମଧ୍ୟ କୁହାଯାଏ । ସେ କହିଥିଲେ ଯେ ସ୍ୱାଧୀନତା ପରେ ଆମ ଦେଶରେ ଚିହ୍ନଟ ହୋଇଥିବା ଦୁର୍ବଳତାଗୁଡ଼ିକ ବର୍ତ୍ତମାନସୁଦ୍ଧା ସମାଧାନ ହୋଇନପାରିବା ବାସ୍ତବରେ ଦୁର୍ଭାଗ୍ୟଜନକ । ସେ କହିଥିଲେ ଯେ ବର୍ତ୍ତମାନ ଦେଶବାସୀଙ୍କ ଆତ୍ମବିଶ୍ୱାସକୁ ଦେଖି ଏବେକାର ସମୟକୁ ସୁବର୍ଣ୍ଣ ଯୁଗ ଭାବେ ଅଭିହିତ କରାଯାଇପାରିବ । ସେ କହିଥିଲେ, ଏହି ଗଠନମୂଳକ ପରିବେଶକୁ ନୂତନ ଭାରତ ନିର୍ମାଣ ଦିଗରେ ଉପଯୋଗ କରାଯିବା ଉଚିତ । “ସହଜ ଜୀବନଧାରଣ” ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ କହିଥିଲେ ଯେ ସରକାରଙ୍କ ଭୂମିକା “ନିୟାମକ” ଅପେକ୍ଷା “ସୁବିଧାପ୍ରଦାନକାରୀ” ହେବା ଆବଶ୍ୟକ । ପ୍ରଧାନମନ୍ତ୍ରୀ ଗତ ତିନି ବର୍ଷ ମଧ୍ୟରେ ହୋଇଥିବା “ସହଜ ଜୀବନଧାରଣ”ର କେତେକ ଉଦାହରଣ ଯେପରିକି ତ୍ୱରିତ ଆୟକର ରିଫଣ୍ଡ ଏବଂ ତୁରନ୍ତ ପାସପୋର୍ଟ ପ୍ରଦାନ ଆଦି କାର୍ଯ୍ୟପଦ୍ଧତି ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ଯେ ଏହି ଉପକ୍ରମଗୁଡ଼ିକ ସମାଜର ପ୍ରତ୍ୟେକ ବର୍ଗ ଉପରେ ସକାରାତ୍ମକ ପ୍ରଭାବ ପକାଇଛି । ସେ କହିଥିଲେ ଯେ ପାଖାପାଖି 1200 ପୁରୁଣା ଆଇନକୁ ନିରସ୍ତ୍ର କରିଦିଆଯାଇଛି । ସେ କହିଥିଲେ ଯେ “ସହଜ ଜୀବନଧାରଣ”ର ପ୍ରଭାବ “ସହଜ ବ୍ୟବସାୟିକ ବାତାବରଣ” ସୃଷ୍ଟି ଉପରେ ପଡ଼ିଛି । ସେ କହିଥିଲେ ଯେ ନ୍ୟାୟାଳୟଗୁଡ଼ିକରେ ପଡ଼ିରହିଥିବା ମାମଲାଗୁଡ଼ିକର ସମାଧାନ ଲାଗି ଲୋକ ଅଦାଲତଗୁଡ଼ିକ ଗୁରୁତ୍ୱପୂର୍ଣ୍ଣ ଭୂମିକା ତୁଲାଇପାରିବେ । “ନ୍ୟାୟର ସହଜ ଉପଲବ୍ଧତା” ପାଇଁ ନିଆଯାଉଥିବା ଅନ୍ୟ କେତେକ ପଦକ୍ଷେପ ସମ୍ପର୍କରେ ମଧ୍ୟ ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ ଯେ ଭିନ୍ନ ଭିନ୍ନ ସମୟରେ ଦେଶରେ ନିର୍ବାଚନ ଅନୁଷ୍ଠିତ ହେବା ଯୋଗୁ ବିପୁଳ ରାଜସ୍ୱ ବ୍ୟୟ ହେଉଛି । ସେହିପରି ସୁରକ୍ଷା କର୍ମୀ ଏବଂ ଅନ୍ୟ ସରକାରୀ କର୍ମଚାରୀଙ୍କ ସ୍ଥାନାନ୍ତରଣ ଭଳି ପଦକ୍ଷେପ ଯୋଗୁ ବିକାଶମୂଳକ କାର୍ଯ୍ୟକ୍ରମ ଉପରେ ଏହାର ପ୍ରଭାବ ପଡ଼ୁଛି । ତେଣୁ କେନ୍ଦ୍ର ଓ ରାଜ୍ୟ ସରକାରଙ୍କ ପାଇଁ ଏକକାଳୀନ ନିର୍ବାଚନ କରାଇବା ଲାଗି ଗଠନମୂଳକ ଆଲୋଚନା କରିବା ଲାଗି ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । କାର୍ଯ୍ୟପାଳିକା, ବ୍ୟବସ୍ଥାପକ ସଭା ଏବଂ ନ୍ୟାୟପାଳିକା ସମ୍ବିଧାନର ମେରୁଦଣ୍ଡ । ତେଣୁ ଏହି ତିନି ସ୍ତମ୍ଭ ମଧ୍ୟରେ ଭାରସାମ୍ୟ ରହିବା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଏହି ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ମଧ୍ୟ ସୁପ୍ରିମକୋର୍ଟଙ୍କ ରାୟର ଉଲ୍ଲେଖ କରିଥିଲେ ।
ଭାରତ ବଦଳୁଛି, କାରଣ ଭାରତୀୟମାନେ ବଦଳିବାକୁ ନିଷ୍ପତ୍ତି ନେଇଛନ୍ତି : ପ୍ରଧାନମନ୍ତ୍ରୀ

ସୁରଟ ନିଉ ଇଣ୍ଡିଆ ଯୁବ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ସମ୍ବୋଧନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୁରଟରେ ନିଉ ଇଣ୍ଡିଆ ଯୁବ ସମ୍ମିଳନୀରେ ଯୁବ ବ୍ୟବସାୟୀମାନଙ୍କ ସହିତ ବାର୍ତ୍ତାଳାପ କରିଥିଲେ । ଟାଉନ ହଲରେ ଆୟୋଜିତ ଏହି କାର୍ଯ୍ୟକ୍ରମରେ ଉପସ୍ଥିତ ଯୁବକମାନେ ପ୍ରଧାନମନ୍ତ୍ରୀଙ୍କୁ ଭବ୍ୟ ସ୍ୱାଗତ କରିଥିଲେ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ କହିଥିଲେ ଯେ ଦେଶ ବଦଳୁଛି ଏବଂ ଏହା ଏଥିପାଇଁ ସମ୍ଭବ ହେଉଛି କାରଣ ଲୋକମାନେ ଉନ୍ନତ ଭାରତ ଲାଗି ଏକ ପରିବର୍ତ୍ତନ ଆଣିବା ସକାଶେ ନିଷ୍ପତ୍ତି ନେଇଛନ୍ତି । ସୁରଟରେ ଆଜି ଜାତୀୟ ଯୁବ ସମ୍ମିଳନୀକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ପୂର୍ବରୁ ଲୋକମାନେ ଏହା ଭାବୁଥିଲେ ଯେ କିଛି ହୋଇପାରିବ ନାହିଁ ଏବଂ କିଛି ବଦଳିବ ନାହିଁ କିନ୍ତୁ ଲୋକମାନଙ୍କ ଚିନ୍ତାଧାରାରେ ଏବେ ପରିବର୍ତ୍ତନ ଆସିଛି ଏବଂ ଏହା ସ୍ପଷ୍ଟ ଭାବେ ଦେଖିବାକୁ ମିଳୁଛି । ସେ କହିଥିଲେ, "ଏକ ସମୟରେ ଲୋକମାନଙ୍କ ଚିନ୍ତାଧାରା ଏପରି ଥିଲା ଯେ କିଛି ବି ବଦଳିପାରିବ ନାହିଁ ଆମେ ଆସିଲୁ ଏବଂ ଆମେ ସର୍ବପ୍ରଥମେ ଲୋକମାନଙ୍କ ଚିନ୍ତାଧାରାକୁ ବଦଳାଇଲୁ – ଏବେ ସବୁକିଛି ବଦଳିପାରିବ । ଭାରତ ବଦଳୁଛି କାରଣ ଭାରତୀୟମାନେ ବଦଳିବା ପାଇଁ ନିଷ୍ପତ୍ତି ନେଇଛନ୍ତି ।'' ଭାରତର ଶକ୍ତି ବିଷୟରେ ବାର୍ତ୍ତାଳାପ କରି ପ୍ରଧାନମନ୍ତ୍ରୀ କହିଥିଲେ, "ଆତଙ୍କବାଦୀମାନେ ମୁମ୍ବାଇ ଉପରେ ଆକ୍ରମଣ କଲେ, ତା'ପରେ କ'ଣ ହେଲା? ଆମ ସରକାର ସମୟରେ ଉରୀରେ ସେପରି ହେଲା, ତା'ପରେ କ'ଣ ହେଲା? ଏହା ହିଁ ପରିବର୍ତ୍ତନ । ଆମ ଯବାନଙ୍କ ହୃଦୟରେ ଯେଉଁ ନିଆଁ ଜଳୁଥିଲା, ସେହି ନିଆଁ ପ୍ରଧାନମନ୍ତ୍ରୀଙ୍କ ହୃଦୟରେ ମଧ୍ୟ ଲାଗିଥିଲା । ସର୍ଜିକାଲ ଷ୍ଟ୍ରାଇକ ଏହାର ପରିଣାମ ଥିଲା । ଉରୀ ଆତଙ୍କବାଦୀ ଆକ୍ରମଣ ମୋତେ ଶୋଇବାକୁ ଦେଇନଥିଲା ଏବଂ ଏହାପରେ କ'ଣ ହେଲା ସମସ୍ତେ ଜାଣନ୍ତି । ଏହା ହିଁ ପରିବର୍ତ୍ତନ'' । ପ୍ରଧାନମନ୍ତ୍ରୀ କହିଥିଲେ ଯେ କଳାଧନ ବିରୋଧରେ ସରକାରଙ୍କ ଅଭିଯାନ ଏକ ସାହସିକ ଏବଂ ନିର୍ଣ୍ଣାୟକ ପଦକ୍ଷେପ । ପ୍ରଧାନମନ୍ତ୍ରୀ କହିଥିଲେ ଯେ ବିମୁଦ୍ରୀକରଣ ପରେ ତିନି ଲକ୍ଷ କମ୍ପାନୀ ବନ୍ଦ ହୋଇଯାଇଥିଲା ଏବଂ କେହି ସୁଦ୍ଧା ଭାବି ନଥିଲେ ଯେ କଳାଧନ ଉପରେ ଏପରି ଅଙ୍କୁଶ ଲଗାଯାଇପାରିବ । ସେ କହିଥିଲେ ଯେ ଭାରତୀୟଙ୍କ ଚିନ୍ତାଧାରାରେ ପରିବର୍ତ୍ତନ ଆସିଛି ଏବଂ ଏହାଦ୍ୱାରା ଦେଶ ମଧ୍ୟ ବଦଳିବ, ଏଥିପ୍ରତି ମୋର ସମ୍ପୂର୍ଣ୍ଣ ବିଶ୍ୱାସ ରହିଛି । ପୂର୍ବରୁ ଲୋକମାନେ ଭାବୁଥିଲେ ଯେ ସବୁକିଛି କିଛି ଲୋକଙ୍କ ଦ୍ୱାରା କରାଯିବ କିନ୍ତୁ ଆମେ ଏହାକୁ ବଦଳାଇଲୁ । ଆମ ସମସ୍ତଙ୍କ ଠାରୁ ଦେଶ ବଡ଼ । ପରିବେଶ ତଥା ବାତାବରଣକୁ ହାଲୁକା କରିବାକୁ ଯାଇ ପ୍ରଧାନମନ୍ତ୍ରୀ କହିଥିଲେ ଯେ ଆଜିର ଦିନରେ ଏହା ତାଙ୍କର ଚତୁର୍ଥ ସର୍ବସାଧାରଣ କାର୍ଯ୍ୟକ୍ରମ । ସେ ଥକି ଯାଇନାହାନ୍ତି ବରଂ ସେ ଲୋକମାନଙ୍କୁ ପ୍ରଶ୍ନ କରିଥିଲେ ଯେ ସେମାନେ ଥକି ଯାଇଛନ୍ତି କି ଯାହାର ଉତ୍ତର ତାଙ୍କୁ ‘ନା’ ରେ ମିଳିଥିଲା । ପ୍ରଧାନମନ୍ତ୍ରୀ ଦିନିକିଆ ଗୁଜରାଟ ଗସ୍ତରେ ଯାଇ ସୁରଟ ବିମାନ ବନ୍ଦର ଟର୍ମିନାଲ କୋଠା ସମ୍ପ୍ରସାରଣ ଲାଗି ଶିଳାନ୍ୟାସ କରିଛନ୍ତି ଏବଂ ସୁରଟରେ ବିଭିନ୍ନ ବିକାଶମୂଳକ ପ୍ରକଳ୍ପର ଉଦ୍ଘାଟନ କରିଥିଲେ । ସେ ସୁରଟରେ ଅତ୍ୟାଧୁନିକ ରସିଲାବେନ ସେୱନ୍ତିଲାଲ ଶାହ ଭେନସ ହସପିଟାଲକୁ ମଧ୍ୟ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ସେ ମଧ୍ୟ ଦାଣ୍ଡିଠାରେ ଲବଣ ସତ୍ୟାଗ୍ରହ ସ୍ମାରକୀକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି ।
ଖାଦ୍ୟ ସୁରକ୍ଷା କ୍ଷେତ୍ରରେ ଭାରତ-ଡେନମାର୍କ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ଖାଦ୍ୟ ସୁରକ୍ଷା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଡେନମାର୍କ ମଧ୍ୟରେ ସ୍ୱାକ୍ଷରିତ ବୁଝାମଣା (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପିଛିଲା ଭାବେ ମଞ୍ଜୁରି ଦେଇଛନ୍ତି । ଏହି ବୁଝାମଣାପତ୍ର 16 ଏପ୍ରିଲ, 2018ରେ ସ୍ୱାକ୍ଷରିତ ହୋଇଥିଲା । ଲାଭ : ଏହି ଏମଓୟୁ ଫଳରେ ଖାଦ୍ୟ ସୁରକ୍ଷା ଦିଗରେ ଦୁଇ ଦେଶଙ୍କୁ ନିଜ କ୍ଷମତା ନିର୍ମାଣକୁ ସୁଦୃଢ଼ କରିବାରେ ଏବଂ ଖାଦ୍ୟ ସୁରକ୍ଷା ସହ ଜଡ଼ିତ ପ୍ରସଙ୍ଗକୁକୁ ଦ୍ରୁତଗତିରେ ସମାଧାନ ଏବଂ ଦ୍ୱିପାକ୍ଷିକ ସହଯୋଗକୁ ସୁଦୃଢ଼ କରିବା, ପାରସ୍ପରିକ ବୁଝାମଣା ଏବଂ ବିଶ୍ୱାସ ବଜାୟ ରଖିବାରେ ସହାୟତା ମିଳିବ । ଏହି ବୁଝାମଣାପତ୍ର ଦ୍ୱାରା ସର୍ବୋତ୍ତମ ବ୍ୟବସାୟ ପର୍ଯ୍ୟନ୍ତ ପ୍ରସାର ଏବଂ ଖାଦ୍ୟ ବ୍ୟବସାୟରେ ଗୁରୁତ୍ୱପୂର୍ଣ୍ଣ ବସ୍ତୁର ଖାଦ୍ୟ ସୁରକ୍ଷା ମାନକରେ ସୁଧାରରେ ସହଯୋଗ ମିଳିବ ।
ମହୀଶୂରରେ ରେଳପ୍ରକଳ୍ପର ଶୁଭାରମ୍ଭ କଲେ ପ୍ରଧାନମନ୍ତ୍ରୀ; ଶ୍ରବଣବେଲାଗୋଲାରେ ଉଦ୍ଘାଟନ କଲେ ଉନ୍ନୟନ ପ୍ରକଳ୍ପ

କେଏସଆର ବେଙ୍ଗାଲୁରୁ ଏବଂ ମହୀଶୂର ରେଳ ଲାଇନର ବିଦ୍ୟୁତକରଣକୁ ଆଜି ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । ମହୀଶୂର ରେଳ ଷ୍ଟେସନରେ ଆୟୋଜିତ ଏକ କାର୍ଯ୍ୟକ୍ରମରେ ସେ ମଧ୍ୟ ମହୀଶୂର ଏବଂ ଉଦୟପୁର ମଧ୍ୟରେ ଚଳାଚଳ କରିଥିବା ପେଲେସ କୁଇନ ହମସଫର ଏକ୍ସପ୍ରେସକୁ ପତାକା ଦେଖାଇ ଶୁଭାରମ୍ଭ କରିଥିଲେ । ଏଥିପୂର୍ବରୁ ପ୍ରଧାନମନ୍ତ୍ରୀ ବାହୁବଳୀ ମହାମସ୍ତକାଭିଷେକ ମହୋତ୍ସବ 2018 ଯୋଗ ଦେବା ପାଇଁ ଶ୍ରବଣବେଲାଗୋଲା ଗସ୍ତ କରିଥିଲେ । ସେ ଏଏସଆଇ ଦ୍ୱାରା ବିନ୍ଧ୍ୟଗିରି ପର୍ବତରେ ଖନନ ହୋଇଥିବା ପାହାଚକୁ ଉଦ୍ଘାଟନ କରିଥିଲେ । ସେ ମଧ୍ୟ ବାହୁବଳୀ ଜେନେରାଲ ହସପିଟାଲର ଉଦ୍ଘାଟନ କରିଥିଲେ । ଶ୍ରବଣବେଲାଗୋଲାରେ ସମବେତ ଜନସଭାରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଆମ ଦେଶର ଋଷିମୁନିମାନେ ସବୁବେଳେ ସମାଜ କଲ୍ୟାଣ ପାଇଁ କାର୍ଯ୍ୟ କରି ସକାରାତ୍ମକ ପରିବର୍ତ୍ତନ ଆଣିଛନ୍ତି । ଆମ ସମାଜର ସବୁଠୁ ବଡ଼ ସାମର୍ଥ୍ୟ ହେଉଛି ଆମେ ସବୁବେଳେ ସମୟ ସହିତ ତାଳ ଦେଇ ପରିବର୍ତ୍ତିତ ହୋଇଛୁ ଏବଂ ନୂଆ ଚିନ୍ତାଧାରାକୁ ଭଲ ଭାବେ ଗ୍ରହଣ କରିନେଇଛୁ । ଗରିବମାନଙ୍କୁ ଉତ୍ତମ ମାନର ସୁଲଭ ସ୍ୱାସ୍ଥ୍ୟ ସେବା ଯୋଗାଇ ଦେବା ଆମର କର୍ତ୍ତବ୍ୟ ବୋଲି ସେ ଉଲ୍ଲେଖ କରିଥିଲେ ।
ପ୍ରତିଷ୍ଠା ଦିବସରେ ସୀମା ସୁରକ୍ଷା ବଳ କର୍ମଚାରୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରତିଷ୍ଠା ଦିବସରେ ସୀମା ସୁରକ୍ଷା ବଳ କର୍ମଚାରୀ ଏବଂ ସେମାନଙ୍କ ପରିବାରବର୍ଗଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ପ୍ରତିଷ୍ଠା ଦିବସରେ ସୀମା ସୁରକ୍ଷା ବଳ କର୍ମଚାରୀ ଏବଂ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା । ଦେଶ ପ୍ରତି ତୃଟିହୀନ ଏବଂ ନିଷ୍ଠାପର ସେବାର ଉଦାହରଣ ହେଉଛି ସୀମା ସୁରକ୍ଷା ବଳ । ସୀମାରେ ନିୟୋଜିତ ରହି ପ୍ରତିକୂଳ ଅବସ୍ଥା ସହିତ ଦୁର୍ଘଟଣା ଏବଂ ପ୍ରାକୃତିକ ବିପର୍ଯ୍ୟୟ ସମୟରେ ମଧ୍ୟ ଆମକୁ ସୁରକ୍ଷା ଦେଇଥାନ୍ତି । ସୀମା ସୁରକ୍ଷା ବଳ ପାଇଁ ଆମେ ଗର୍ବିତ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆତଙ୍କବାଦ ଓ ସଂଗଠିତ ଅପରାଧ ନିୟନ୍ତ୍ରଣ କ୍ଷେତ୍ରରେ ସହଯୋଗ ସକାଶେ ଭାରତ-ରୁଷିଆ  ରାଜିନାମାକୁ କେନ୍ଦ୍ର କ୍ୟାବିନେଟର ଅନୁମୋଦନ

ବିଭିନ୍ନ ପ୍ରକାର ଆତଙ୍କବାଦ ଏବଂ ସଂଗଠିତ ଅପରାଧ ନିୟନ୍ତ୍ରଣ ସକାଶେ ଭାରତ ଓ ରୁଷିଆ ମିଳିତ ଭାବେ କାର୍ଯ୍ୟ କରିବେ । ଏଥିଲାଗି ଦୁଇ ଦେଶ ମଧ୍ୟରେ ଏକ ସହଯୋଗ ରାଜିନାମା ସ୍ୱାକ୍ଷରିତ ହେବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହି ରାଜିନାମାକୁ ଅନୁମୋଦନ କରାଯାଇଛି । କେନ୍ଦ୍ର ସ୍ୱରାଷ୍ଟ୍ରମନ୍ତ୍ରୀଙ୍କ ନେତୃତ୍ୱରେ ଏକ ଭାରତୀୟ ପ୍ରତିନିଧି ଦଳ ଚଳିତ ମାସ ଶେଷ ସପ୍ତାହରେ ରୁଷିଆ ଗସ୍ତରେ ଯିବେ । ନଭେମ୍ବର 27ରୁ 29 ମଧ୍ୟରେ ଭାରତୀୟ ପ୍ରତିନିଧି ଦଳର ଏହି ଗ୍ରସ୍ତ କାଳରେ ରୁଷ ସହିତ ପ୍ରସ୍ତାବିତ ରାଜିନାମା ସ୍ୱାକ୍ଷର ହେବ । ଦୁଇ ଦେଶ ପାରସ୍ପରିକ ସ୍ୱାର୍ଥ ସମ୍ବଳିତ ବିଷୟ ଉପରେ ଆର୍ନ୍ତଜାତିକ ମଞ୍ଚରେ ନିବିଡ ଭାବେ ସହଯୋଗ କରିବାର ପରମ୍ପରା ରହିଆସିଛି । ଏବେ ବିଶ୍ୱରେ ବିଭିନ୍ନ ପ୍ରକାର ଆତଙ୍କବାଦ ଏବଂ ସଂଗଠିତ ଅପରାଧ ମୁଣ୍ଡ ଟେକୁଥିବାରୁ ଏହା ବିରୋଧରେ ଦୁଇ ଦେଶ ମିଳିତ ଭାବେ ପଦକ୍ଷେପ ନେବାର ସମୟ ଉପନୀତ ହୋଇଛି । ପ୍ରସ୍ତାବିତ ରାଜିନାମା ଦୁଇ ଦେଶ ମଧ୍ୟରେ ଅପରାଧ ନିୟନ୍ତ୍ରଣ ସଂକ୍ରାନ୍ତ ସହଯୋଗକୁ ଆହୁରି ଦୃଢ଼ୀଭୂତ କରିବା ସହ ଅକ୍ଟୋବର 1993 ରାଜିନାମାର ସ୍ଥାନ ଗ୍ରହଣ କରିବ । ପ୍ରସ୍ତାବିତ ରାଜିନାମା କାର୍ଯ୍ୟକାରୀ ହେଲେ ଦୁଇ ଦେଶ ମଧ୍ୟରେ ଆତଙ୍କବାଦ ଏବଂ ସଂଗଠିତ ଅପରାଧ ନେଇ ଅନେକ ତଥ୍ୟର ଆଦାନପ୍ରଦାନ ହୋଇପାରିବ ।
ଜାତୀୟ ନ୍ୟାସର ଅଧ୍ୟକ୍ଷ ଏବଂ ସଦସ୍ୟମାନଙ୍କ ନିର୍ଦ୍ଧାରିତ କାର୍ଯ୍ୟକାଳକୁ କ୍ୟାବିନେଟ ଅନୁମୋଦନ

ଜାତୀୟ ନ୍ୟାସର ଅଧ୍ୟକ୍ଷ ଏବଂ ବୋର୍ଡ ସଦସ୍ୟମାନଙ୍କ କାର୍ଯ୍ୟକାଳ 3 ବର୍ଷ ଲାଗି ଧାର୍ଯ୍ୟ କରିବା ନିମନ୍ତେ ଜାତୀୟ ନ୍ୟାସ ଅଧିନିୟମ 1999ର ଧାରା 4(1) ତଥା ଧାରା 5(1)ରେ ସଂଶୋଧନ ଅଣାଯିବ । ଏ ସଂକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଜାତୀୟ ନ୍ୟାସ ଅଧିନିୟମ 1999ର ଧାରା 4(1)ରେ ବ୍ୟବସ୍ଥା ରହିଛି ଯେ ଜାତୀୟ ନ୍ୟାସର ଅଧ୍ୟକ୍ଷ କିମ୍ବା ବୋର୍ଡର କୌଣସି ଜଣେ ସଦସ୍ୟ ନିଜ ଉତ୍ତରାଧିକାରୀ ବିଧିବଦ୍ଧ ଭାବେ ନିଯୁକ୍ତ ନହେବା ପର୍ଯ୍ୟନ୍ତ ତିନି ବର୍ଷର ନିର୍ଦ୍ଧାରିତ ଅବଧି ପରେ ମଧ୍ୟ ପଦବୀରେ ରହିବେ । ଅଧ୍ୟକ୍ଷଙ୍କ ଇସ୍ତଫାପତ୍ର ବ୍ୟାପାରରେ ଅଧିନିୟମର ଧାରା 5(1)ରେ ବ୍ୟବସ୍ଥା କରାଯାଇଛି ଯେ ସରକାରଙ୍କ ଦ୍ୱାରା ସେମାନଙ୍କ ଉତ୍ତରାଧିକାରୀଙ୍କୁ ବିଧିବଦ୍ଧ ଭାବେ ନିଯୁକ୍ତ କରାଯିବା ପର୍ଯ୍ୟନ୍ତ ପଦବୀରେ ରହିବେ । ବର୍ତ୍ତମାନର ସ୍ୱରୂପରେ ଅଧିନିୟମର ଉପରୋକ୍ତ ବ୍ୟବସ୍ଥାଗୁଡ଼ିକର ଶବ୍ଦାବଳୀର ଫଳସ୍ୱରୂପ ଅଧ୍ୟକ୍ଷ ଅନିର୍ଦ୍ଦିଷ୍ଟ ଅବଧି ପର୍ଯ୍ୟନ୍ତ ପଦବୀରେ ରହୁଥିଲେ, ଯେପର୍ଯ୍ୟନ୍ତ ସେହି ପଦବୀ ନିମନ୍ତେ ଜଣେ ଉପଯୁକ୍ତ ଉତ୍ତରାଧିକାରୀ ନିଯୁକ୍ତ ହୋଇନାହାନ୍ତି । ଅଧିନିୟମରେ ରହିଥିବା ଏସବୁ ବ୍ୟବସ୍ଥାରେ ପ୍ରସ୍ତାବିତ ସଂଶୋଧନ ହେବା ଫଳରେ କୌଣସି ପଦବୀଧାରୀଙ୍କ ପାଇଁ ଦୀର୍ଘ ସମୟ ପର୍ଯ୍ୟନ୍ତ ସମାନ ପଦବୀରେ ରହିବାର ସୁଯୋଗ ସମାପ୍ତ ହୋଇଯିବ ।
ଅମୃତସର ରେଳ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ଅମୃତସର ରେଳ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ପ୍ରକାଶ କରିଛନ୍ତି । “ଅମୃତସରରେ ରେଳ ଦୁର୍ଘଟଣାକୁ ନେଇ ମୁଁ ଗଭୀର ଭାବେ ମର୍ମାହତ । ଏହି ଦୁଃଖଦ ଘଟଣା ମର୍ମ ବିଦାରକ । ଯେଉଁ ପରିବାର ସେମାନଙ୍କ ପ୍ରିୟ ସଦସ୍ୟମାନଙ୍କୁ ହରାଇଛନ୍ତି ସେମାନଙ୍କ ପ୍ରତି ମୁଁ ଗଭୀର ସମବେଦନା ବ୍ୟକ୍ତ କରୁଛି ଏବଂ ପ୍ରାର୍ଥନା କରୁଛି ଯେ ଆହତ ବ୍ୟକ୍ତିମାନେ ଶୀଘ୍ର ସୁସ୍ଥତା ଲାଭ କରନ୍ତୁ । ତୁରନ୍ତ ଆବଶ୍ୟକ ସହାୟତା ପ୍ରଦାନ କରିବା ପାଇଁ ବିଭାଗୀୟ ପଦାଧିକାରୀମାନଙ୍କୁ ନିର୍ଦ୍ଦେଶ ଦିଆଯାଇଛି,” ବୋଲି ପ୍ରଧାନମନ୍ତ୍ରୀ ଟ୍ୱିଟର ମାଧ୍ୟମରେ ପ୍ରକାଶ କରିଛନ୍ତି ।
ଆସନ୍ତାକାଲି ଗୁଜରାଟ ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 23 ଅଗଷ୍ଟ, 2018ରେ ଗୁଜରାଟ ଗସ୍ତ କରିବେ । ଭାଲସାଡ ଜିଲ୍ଲାର ଜୁଜୱା ଗ୍ରାମରେ ଆୟୋଜିତ ଏକ ସାଧାରଣ ସଭାରେ ପ୍ରଧାନମନ୍ତ୍ରୀ ଆବାସ ଯୋଜନା (ଗ୍ରାମୀଣ)ର ହିତାଧିକାରୀମାନଙ୍କ ସାମୂହିକ ଇ-ଗୃହ ପ୍ରବେଶ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଯୋଗ ଦେବେ । ସୂଚନାଯୋଗ୍ୟ ଯେ “ସମସ୍ତଙ୍କ ପାଇଁ ଆବାସ” ଲକ୍ଷ୍ୟ ନେଇ କେନ୍ଦ୍ର ସରକାରଙ୍କ ଫ୍ଲାଗସିପ କାର୍ଯ୍ୟକ୍ରମ ଅନ୍ତର୍ଗତ ଏହି ଯୋଜନା କାର୍ଯ୍ୟକାରୀ କରାଯାଉଛି । ଗୁଜରାଟ ରାଜ୍ୟରେ ଏକ ଲକ୍ଷରୁ ଅଧିକ ଆବାସ ନିର୍ମାଣ କାର୍ଯ୍ୟ ସମ୍ପୂର୍ଣ୍ଣ କରାଯାଇଛି । 26ଟି ଜିଲ୍ଲାରେ ଏହି ଆବାସ ଯୋଜନାର ହିତାଧିକାରୀମାନେ ସାମଗ୍ରୀକ ଭାବେ ଗୃହ-ପ୍ରବେଶ କରିବେ । ଭାଲସାଡଠାରେ ଦକ୍ଷିଣ ଗୁଜରାଟର 5ଟି ଜିଲ୍ଲା- ଭାଲସାଡ, ନାୱସାରୀ, ତାପି, ସୁରଟ ଏବଂ ଡାଙ୍ଗସର ହିତାଧିକାରୀମାନେ ଏକତ୍ରିତ ହେବେ । ଅବଶିଷ୍ଟ ଜିଲ୍ଲାଗୁଡ଼ିକରେ ବ୍ଲକସ୍ତରରେ ସାମଗ୍ରୀକ ଗୃହ ପ୍ରବେଶ କାର୍ଯ୍ୟକ୍ରମ ଅନୁଷ୍ଠିତ ହେବ । ଭାଲସାଡରେ ଆୟୋଜିତ ମୁଖ୍ୟ କାର୍ଯ୍ୟକ୍ରମ ସହିତ ଏହି ହିତାଧିକାରୀମାନେ ଭଲ ଭାବେ ଭିଡିଓ ଲିଙ୍କ ଜରିଆରେ ଯୋଡ଼ି ହେବେ । ଏହି କାର୍ଯ୍ୟକ୍ରମରେ, ପ୍ରଧାନମନ୍ତ୍ରୀ ମଧ୍ୟ ଦୀନ ଦୟାଲ ଉପାଧ୍ୟାୟ ଗ୍ରାମୀଣ କୌଶଳ ବିକାଶ ଯୋଜନା, ମୁଖ୍ୟମନ୍ତ୍ରୀ ଗ୍ରାମ୍ୟୋଦୟ ଯୋଜନା ଏବଂ ଜାତୀୟ ଗ୍ରାମୀଣ ଜୀବିକା ମିଶନ ଆଦି ବିଭିନ୍ନ ଯୋଜନାର ହିତାଧିକାରୀମାନଙ୍କୁ ପ୍ରମାଣପତ୍ର ଏବଂ ନିଯୁକ୍ତିପତ୍ର ପ୍ରଦାନ କରିବେ । ସେ ମହିଳା ବ୍ୟାଙ୍କ ମିତ୍ରମାନଙ୍କୁ ନିଯୁକ୍ତି ପତ୍ର ଏବଂ ମିନି ଏଟିଏମ ଆବଂଟନ କରିବେ । ଏଥିସହିତ ପ୍ରଧାନମନ୍ତ୍ରୀ ସମାବେଶକୁ ମଧ୍ୟ ସମ୍ବୋଧିତ କରିବେ । ଜୁନାଗଡ଼ଠାରେ ପ୍ରଧାନମନ୍ତ୍ରୀ ବିଭିନ୍ନ ବିକାଶମୂଳକ ପ୍ରକଳ୍ପର ଉଦଘାଟନ କରିବେ । ଏଥିମଧ୍ୟରେ ରହିଛି ଜୁନାଗଡ଼ଠାରେ ଏକ ସରକାରୀ ସାଧାରଣ ଚିକିତ୍ସାଳୟ, ଜୁନାଗଡ଼ ମହାନଗର ନିଗମର 13ଟି ପ୍ରକଳ୍ପ ଏବଂ ଖୋଖାର୍ଦ୍ଦାଠାରେ ଏକ ଦୁଗ୍ଧ ପ୍ରକ୍ରିୟାକରଣ ପ୍ଲାଂଟ । ଏଥିସହିତ ସେ ସମବେତ ଜନତାଙ୍କୁ ମଧ୍ୟ ସମ୍ବୋଧିତ କରିବେ । ଗାନ୍ଧୀନଗରଠାରେ ଗୁଜରାଟ ଫୋରେନସିକ ସାଇନ୍ସେସ ବିଶ୍ୱବିଦ୍ୟାଳୟର ସମାବର୍ତ୍ତନ ଉତ୍ସବରେ ପ୍ରଧାନମନ୍ତ୍ରୀ ଉଦବୋଧନ ଦେବେ । ନୂଆଦିଲ୍ଲୀ ଫେରିବା ପୂର୍ବରୁ, ସେ ଗାନ୍ଧୀନଗରଠାରେ ସୋମନାଥ ଟ୍ରଷ୍ଟର ବୈଠକରେ ଯୋଗଦେବେ ।
ପ୍ରଧାନମନ୍ତ୍ରୀ ମେ 25 ରେ ଗସ୍ତ କରିବେ ପଶ୍ଚିମବଙ୍ଗ ଓ ଝାଡଖଣ୍ଡ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମେ 25 ରେ ପଶ୍ଚିମବଙ୍ଗ ଓ ଝାଡଖଣ୍ଡ ଗସ୍ତ କରିବେ । ଶାନ୍ତିନିକେତନରେ ଥିବା ବିଶ୍ୱଭାରତୀ ବିଶ୍ୱବିଦ୍ୟାଳୟର ସମାବର୍ତ୍ତନ ଉତ୍ସବରେ ସେ ଯୋଗଦେବେ । ଶାନ୍ତିନିକେତନଠାରେ ଭାରତ ଓ ବାଂଲାଦେଶ ମଧ୍ୟରେ ସାଂସ୍କୃତିକ ସମ୍ପର୍କର ପ୍ରତୀକ – ବାଂଲାଦେଶ ଭବନକୁ ସେ ଉଦଘାଟନ କରିବେ । ଉଭୟ ଉତ୍ସବରେ ବାଂଲାଦେଶର ପ୍ରଧାନମନ୍ତ୍ରୀ ଶେଖ ହାସିନା ଉପସ୍ଥିତ ରହିବେ । ଏହାପରେ ଝାଡଖଣ୍ଡର ସିନ୍ଦ୍ରିଠାରେ ଆୟୋଜିତ ଏକ ଉତ୍ସବରେ ପ୍ରଧାନମନ୍ତ୍ରୀ ଭାରତ ସରକାର ଓ ଝାଡଖଣ୍ଡ ସରକାରଙ୍କ ବିଭିନ୍ନ ପ୍ରକଳ୍ପର ଆଧାରଶିଳା ସ୍ଥାପନ କରିବେ । ଏଗୁଡ଼ିକ ହେଉଛି – ସିନ୍ଦ୍ରିଠାରେ ଥିବା ସାର ପ୍ରକଳ୍ପ – ହିନ୍ଦୁସ୍ତାନ ଉର୍ବରକ ଏବଂ ରସାୟନ ଲିମିଟେଡକୁ ପୁନଃ କାର୍ଯ୍ୟକ୍ଷମ କରାଇବା; ଜିଏଆଇଏଲ ଦ୍ୱାରା ରାଞ୍ଚି ସହର ଗ୍ୟାସ ବଣ୍ଟନ ପ୍ରକଳ୍ପ ଅଖିଳଭାରତ ଆୟୁର୍ବିଜ୍ଞାନ ବିଜ୍ଞାନ ପ୍ରତିଷ୍ଠାନ (ଏଆଇଆଇଏମଏସ), ଦେଓଘର ଦେଓଘର ବିମାନବନ୍ଦରର ଉନ୍ନୟନ ପତ୍ରାତୁ ସୁପର ତାପଜ ଶକ୍ତି ପ୍ରକଳ୍ପ (3 x 8୦୦ ମେଗାୱାଟ) ପ୍ରଧାନମନ୍ତ୍ରୀ ଏହି ଅବସରରେ ଜନ ଔଷଧି କେନ୍ଦ୍ରଗୁଡ଼ିକ ପାଇଁ ବୁଝାମଣା ପତ୍ର ବିନିମୟ କାର୍ଯ୍ୟକ୍ରମ ସମୟରେ ଉପସ୍ଥିତ ରହିବେ । ସେଠାରେ ପ୍ରଧାନମନ୍ତ୍ରୀ ଏକ ସମ୍ମିଳନୀକୁ ମଧ୍ୟ ସମ୍ବୋଧିତ କରିବେ । ପରେ ପ୍ରଧାନମନ୍ତ୍ରୀ ରାଞ୍ଚିଠାରେ ଝାଡଖଣ୍ଡର ସମସ୍ତ ଅଭିଳାଷୀ ଜିଲ୍ଲା(Aspirational District)ର ଜିଲ୍ଲାପାଳମାନଙ୍କ ସହ ଭାବ ବିନିମୟ କରିବେ ।
ଖେଲୋ ଇଣ୍ଡିଆ ୟୁଥ ଗେମ୍ସର ପ୍ରତିଯୋଗୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖେଲୋ ଇଣ୍ଡିଆ ୟୁଥ ଗେମ୍ସର ସମସ୍ତ ପ୍ରତିଯୋଗୀମାନଙ୍କୁ ଶୁଭେଚ୍ଛା ଜଣାଇଛନ୍ତି । ଏହି କ୍ରୀଡ଼ା ପ୍ରତିଯୋଗିତା ଆଜିଠାରୁ ପୁଣେରେ ଆରମ୍ଭ ହେଉଛି । ଆଜି ପୁଣେରେ ଆରମ୍ଭ ହେଉଥିବା “ଖେଲୋ ଇଣ୍ଡିଆ ୟୁଥ ଗେମ୍ସରେ ଅଂଶଗ୍ରହଣକାରୀ ସମସ୍ତ ଯୁବବନ୍ଧୁମାନଙ୍କୁ ମୋର ଶୁଭେଚ୍ଛା । ଏହି ପ୍ରତିଯୋଗିତା ଶ୍ରେଷ୍ଠ କ୍ରୀଡ଼ା ପ୍ରତିଭାକୁ ପ୍ରଦର୍ଶିତ କରିବା ଏବଂ ଆମ ଯୁବପିଢ଼ିଙ୍କୁ ସେମାନଙ୍କ କ୍ରୀଡ଼ା ସ୍ୱପ୍ନ ପୂରଣ କରିବା ଲାଗି ମଞ୍ଚ ଯୋଗାଇବ । ଅଧିକ କ୍ରୀଡ଼ା, ଉନ୍ନତ ସ୍ୱାସ୍ଥ୍ୟ ଏବଂ ସୁସ୍ଥ ରାଷ୍ଟ୍ର! 5 ମିନିଟର ଏକ ଶ୍ରେଷ୍ଠ ପଦକ୍ଷେପ ଯାହା ସାରା ଦେଶରେ ଫିଟନେସର ସ୍ତରକୁ ଆହୁରି ବଢ଼ାଇବ । ପଡ଼ିଆରେ ଅଧିକ ସମୟ ବିତାଇବା ଲାଗି ବିଶିଷ୍ଟ କ୍ରୀଡ଼ାବିତମାନେ ସେମାନଙ୍କ ନିଜସ୍ୱ ଅଭିଜ୍ଞତା ବିଷୟରେ କହିବା ଚମତ୍କାର”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ଆସନ୍ତାକାଲି ଉଦ୍ଘାଟନ କରିବେ ଡଃ.ଆମ୍ବେଦକର ଆନ୍ତର୍ଜାତିକ କେନ୍ଦ୍ର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଦିଲ୍ଲୀର 15, ଜନପଥଠାରେ ଡଃ ଆମ୍ବେଦକର ଆନ୍ତର୍ଜାତିକ କେନ୍ଦ୍ରର ଉଦ୍ଘାଟନ କରିବେ । ଏହି ଅବସରରେ ସେ ଡଃ॰ଆମ୍ବେଦକର ସାମାଜିକ-ଅର୍ଥନୈତିକ ରୂପାନ୍ତରଣ କେନ୍ଦ୍ର (DAICSET)ର ଶୁଭାରମ୍ଭ କରିବେ । “ଆସନ୍ତା କାଲି ଦିନ 11ଟା ବେଳେ ମୁଁ ଦିଲ୍ଲୀର 15 ଜନପଥଠାରେ ଡଃ ଆମ୍ବେଦକର ଆନ୍ତର୍ଜାତିକ କେନ୍ଦ୍ରର ଉଦ୍ଘାଟନ କରିବି । ଏହି ଅବସର ଆହୁରି ଅଧିକ ବିଶେଷତ୍ୱ ରଖେ କାରଣ ଏହି କେନ୍ଦ୍ରର ଭିତ୍ତିପ୍ରସ୍ତର ସ୍ଥାପନ କରିବାର ସୁଯୋଗ ମୋତେ ମିଳିଥିଲା । ରାଷ୍ଟ୍ରୀୟ ରାଜଧାନୀର ପ୍ରମୁଖ ସ୍ଥଳରେ, ଏହା ଡଃ ଆମ୍ବେଦକରଙ୍କ ପାଇଁ ଉପଯୁକ୍ତ ସମ୍ମାନ ହେବ । ଡଃ ଆମ୍ବେଦକର ଆନ୍ତର୍ଜାତିକ କେନ୍ଦ୍ର ହେଉଛି ବୌଦ୍ଧ ଏବଂ ସାମ୍ପ୍ରତିକ ସ୍ଥାପତ୍ୟ କଳାର ଏକ ସମ୍ମିଶ୍ରଣ । ଏଥିରେ ଆଲୋଚନା ଚକ୍ର ଏବଂ ସମ୍ମିଳନୀ ଗୃହ ମଧ୍ୟ ରହିଛି । ଏଠାରେ ତିନୋଟି ପ୍ରେକ୍ଷାଳୟ, ଏକ ବୃହତ୍ ପାଠାଗାର ଏବଂ ଏକ ସମୃଦ୍ଧ ଡିଜିଟାଲ ସଂଗ୍ରହାଳୟ ରହିଛି । ଆସନ୍ତାକାଲି ଡଃ ଆମ୍ବେଦକର ସାମାଜିକ-ଅର୍ଥନୈତିକ ରୂପାନ୍ତରଣ କେନ୍ଦ୍ର(DAICSET)ର ଶୁଭାରମ୍ଭ କରାଯିବ । ଏହି ପ୍ରତିଷ୍ଠାନ ଗୁରୁତ୍ୱପୂର୍ଣ୍ଣ ବିଷୟରେ ଅଧିକ ଆଲୋଚନା, ପର୍ଯ୍ୟାଲୋଚନା, ଗବେଷଣା ଏବଂ ଯୁବ ଗୋଷ୍ଠୀଙ୍କ ମଧ୍ୟରେ ମୌଳିକ ଚିନ୍ତାଧାରାକୁ ପ୍ରୋତ୍ସାହିତ କରିବ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ସରକାରୀ ଇ-ବଜାରସ୍ଥଳୀ ନାମରେ ସ୍ୱତନ୍ତ୍ର ସଂସ୍ଥା ଗଠନ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ସରକାରୀ ଇ-ବଜାରସ୍ଥଳୀ ନାମରେ ଏକ ସ୍ୱତନ୍ତ୍ର ସଂସ୍ଥା ଗଠନ କରାଯିବ । ଏହା ଜାତୀୟ ସାର୍ବଜନୀନ ସଂଗ୍ରହକାରୀ ପୋର୍ଟାଲ ଭାବେ କମ୍ପାନୀ ଆଇନ 2013ର ସେକ୍ସନ 8 ଅଧିନରେ ପଞ୍ଜିକୃତ ହେବ । ନୂତନ ପୋର୍ଟାଲ ଜରିଆରେ କେନ୍ଦ୍ର ଓ ରାଜ୍ୟ ସରକାରୀ ସଂଗଠନମାନେ ଆବଶ୍ୟକ ସାମଗ୍ରୀ ଓ ସେବା କ୍ରୟ କରିପାରିବେ । ଏହି ସ୍ୱତନ୍ତ୍ର ସଂସ୍ଥା ଜରିଆରେ କେନ୍ଦ୍ର ଓ ରାଜ୍ୟ ସରକାରଙ୍କ ବିଭିନ୍ନ ବିଭାଗ ଓ ମନ୍ତ୍ରଣାଳୟ ତଥା ଏସବୁ ଅଧିନରେ କାର୍ଯ୍ୟରତ ସଂସ୍ଥା, ରାଷ୍ଟ୍ରାୟତ ଉଦ୍ୟୋଗ ଓ ପୌରସଂସ୍ଥାମାନେ ପାରଦର୍ଶୀ ଢ଼ଙ୍ଗରେ ସାମଗ୍ରୀ ଓ ସେବା ସଂଗ୍ରହ କରିପାରିବେ । ଯେଉଁଥିରେ କି ସ୍ୱଚ୍ଛତା ରକ୍ଷା ହେବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈ÷ଠକରେ ଏହି ସରକାରୀ ଇ-ବଜାରସ୍ଥଳୀ ପୋର୍ଟାଲ ଗଠନ ପ୍ରସ୍ତାବକୁ ଅନୁମୋଦନ କରାଯାଇଛି । ନୂତନ ପୋର୍ଟାଲ ଗଠନ ସହ ଡିଜିଏସ ଏଣ୍ଡ ଡି ସଂସ୍ଥାକୁ 31 ଅକ୍ଟୋବର 2017ରୁ ସମ୍ପୂର୍ଣ୍ଣ ଭାବେ ବନ୍ଦ କରିଦିଆଯିବ । 31 ଅକ୍ଟୋବର ସୁଦ୍ଧା ବନ୍ଦ ହୋଇନପାରିଲେ ଆବଶ୍ୟକ ଯୁକ୍ତି ସଂଗତି ଦର୍ଶାଇ ଏହାକୁ 31 ମାର୍ଚ୍ଚ 2018 ସୁଦ୍ଧା ବନ୍ଦ କରିବାକୁ ପଡିବ ।
ରାଜ୍ୟଗୋଷ୍ଠୀ କ୍ରୀଡାର 53 କିଲୋଗ୍ରାମ ଭାରୋତ୍ତୋଳନରେ ସ୍ଵର୍ଣ୍ଣ ବିଜୟୀ ସଞ୍ଜିତା ଚାନୁଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡାରେ ସ୍ଵର୍ଣ୍ଣ ପଦକ ବିଜୟୀ ମହିଳା ଭାରୋତ୍ତୋଳନକାରୀ କେ.ସଞ୍ଜିତା ଚାନୁଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଭାରତକୁ ଦ୍ଵିତୀୟ ସ୍ଵର୍ଣ୍ଣ ପଦକ! 53 କିଲୋଗ୍ରାମ ମହିଳା ଭାରୋତ୍ତୋଳନରେ ସ୍ଵର୍ଣ୍ଣ ପଦକ ବିଜୟିନୀ କେ.ସଞ୍ଜିତା ଚାନୁଙ୍କୁ ଅଭିନନ୍ଦନ । ତାଙ୍କ ଦୃଷ୍ଟାନ୍ତମୂଳକ କ୍ରୀଡା ନୈପୁଣ୍ୟରେ ଦେଶ ଆଜି ଅତ୍ୟନ୍ତ ଆନନ୍ଦିତ ।” ଅଷ୍ଟ୍ରେଲିଆର ଗୋଲ୍ଡ କୋଷ୍ଟ ନଗରୀରେ ଚାଲିଥିବା ରାଜ୍ୟଗୋଷ୍ଠୀ କ୍ରୀଡା 2018ରେ ମହିଳା ଭାରୋତ୍ତୋଳନକାରୀ ଖୁମୁକଚାମ ସଞ୍ଜିତା ଚାନୁ ଭାରତ ପାଇଁ ଦ୍ଵିତୀୟ ସ୍ଵର୍ଣ୍ଣ ପଦକ ହାସଲ କରିଛନ୍ତି ।
13ଟି ଭାଷାରେ ଉପଲବ୍ଧ ହେଲା ପିଏମଇଣ୍ଡିଆ ବହୁଭାଷୀ ୱେବସାଇଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସରକାରୀ ୱେବସାଇଟ www.pmindia.gov.in ର ଆସାମ ଓ ମଣିପୁରୀ ସଂସ୍କରଣକୁ ଆଜି ଶୁଭାରମ୍ଭ କରାଯାଇଛି । ଆସାମ ଓ ମଣିପୁର ରାଜ୍ୟର ଲୋକଙ୍କ ଅନୁରୋଧ କ୍ରମେ ପ୍ରଧାନମନ୍ତ୍ରୀଙ୍କ ଏହି ଆଞ୍ଚଳିକ ୱେବସାଇଟ ଆରମ୍ଭ ହୋଇଛି । ଏହି ଦୁଇଟି ଭାଷାଭିତ୍ତିକ ୱେବସାଇଟକୁ ମିଶାଇ ପ୍ରଧାନମନ୍ତ୍ରୀଙ୍କ ସରକାରୀ ୱେବସାଇଟ ଏବେ 11 ଟି ଆଞ୍ଚଳିକ ଭାଷାରେ ଉପଲବ୍ଧ ହେଉଛି । ଏହି ଆଞ୍ଚଳିକ ୱେବସାଇଟଗୁଡିକ ହେଲା – ଅହମିୟ/ଆସାମୀ, ବଙ୍ଗଳା, ଗଜରାଟୀ, କନ୍ନାଡା, ମାଲୟାଲାମ, ମଣିପୁରୀ, ମରାଠୀ, ଓଡିଆ, ପଞ୍ଜାବୀ, ତାମିଲ ଏବଂ ତେଲୁଗୁ ୱେବସାଇଟ । ଏଥିସହିତ ହିନ୍ଦୀ ଓ ଇଂରାଜୀ ଭାଷାରେ ମଧ୍ୟ ପ୍ରଧାନମନ୍ତ୍ରୀଙ୍କ ଦୁଇଟି ପ୍ରମୁଖ ୱେବସାଇଟ ଉପଲବ୍ଧ ହେଉଛି । ଏଗାରଟି ଆଞ୍ଚଳିକ ୱେବସାଇଟକୁ ନିମ୍ନରେ ପ୍ରଦତ୍ତ ଲିଙ୍କ ଯୋଗେ ଦେଖିପାରିବେ – ଅହମିୟ/ଆସାମୀ ଭାଷା : https://www.pmindia.gov.in/asm/ ବଙ୍ଗଳା ଭାଷା : https://www.pmindia.gov.in/bn/ ଗୁଜରାଟୀ ଭାଷା : https://www.pmindia.gov.in/gu/ କନ୍ନାଡା: https://www.pmindia.gov.in/kn/ ମରାଠୀ ଭାଷା : https://www.pmindia.gov.in/mr/ ମାଲୟାଲାମ ଭାଷା : https://www.pmindia.gov.in/ml/ ମଣିପୁରୀ ଭାଷା : https://www.pmindia.gov.in/mni/ ଓଡିଆ ଭାଷା : https://www.pmindia.gov.in/ory/ ପଞ୍ଜାବୀ ଭାଷା : https://www.pmindia.gov.in/pa/ ତାମିଲ ଭାଷା : https://www.pmindia.gov.in/ta/ ତେଲୁଗୁ ଭାଷା : https://www.pmindia.gov.in/te/ ଦେଶର ଜନସାଧାରଣଙ୍କୁ ନିଜ ମାତୃଭାଷାରେ ତଥ୍ୟ ଓ ସୂଚନା ପ୍ରଦାନ ପୂର୍ବକ ସେମାନଙ୍କ ନିକଟତର ହେବା ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦ୍ଵାରା ଏହି ପଦକ୍ଷେପ ନିଆଯାଇଛି । ବିଭିନ୍ନ ବିକାଶ ଓ ଜନମଙ୍ଗଳ ପ୍ରସଙ୍ଗରେ ପ୍ରଧାନମନ୍ତ୍ରୀ ଓ ଲୋକଙ୍କ ମଧ୍ୟରେ ସୂଚନା ଓ ମତ ବିନିମୟର ଧାରାକୁ ପରିବ୍ୟାପ୍ତ କରିବା ଦିଗରେ ଏହି ଆଞ୍ଚଳିକ ୱେବସାଇଟଗୁଡିକ ବିଶେଷ ଭାବେ ସହାୟକ ହେବେ ।
ଭାରତ ଆନ୍ତର୍ଜାତିକ ସମ୍ମେଳନ ଓ ପ୍ରଦର୍ଶନୀ କେନ୍ଦ୍ର, ଦ୍ୱାରକାର ଶିଳାନ୍ୟାସ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀର ଦ୍ୱାରକାଠାରେ ଭାରତ ଆନ୍ତର୍ଜାତିକ ସମ୍ମେଳନ ଏବଂ ପ୍ରଦର୍ଶନୀ କେନ୍ଦ୍ର(ଆଇଆଇସିସି) ନିର୍ମାଣ ପାଇଁ ଭିତ୍ତିପ୍ରସ୍ତର ସ୍ଥାପନ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ଏହି କେନ୍ଦ୍ର ଭାରତର ଅର୍ଥନୈତିକ ପ୍ରଗତି, ସମୃଦ୍ଧ ସାଂସ୍କୃତିକ ଐତିହ୍ୟ ଏବଂ ପରିବେଶ ସୁରକ୍ଷା ଦିଗରେ ଆମର ସଚେତନତାକୁ ପ୍ରତିଫଳିତ କରିବ । ସେ ମଧ୍ୟ କହିଥିଲେ ଯେ ବିଶ୍ୱସ୍ତରୀୟ ଭିତ୍ତିଭୂମି ଏବଂ ବ୍ୟବସାୟିକ ସୁଗମତା ଉପରେ ଗୁରୁତ୍ୱାରୋପ କରିବା ଲାଗି ସରକାରଙ୍କ ଲକ୍ଷ୍ୟର ଏହା ଅଂଶବିଶେଷ । ଦେଶର ବିକାଶ ପାଇଁ କେନ୍ଦ୍ର ସରକାର ଅଭୂତପୂର୍ବ ଭାବେ ସଂଖ୍ୟାଧିକ ପ୍ରକଳ୍ପ ଆରମ୍ଭ କରିଛନ୍ତି ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ଏହି ପରିପ୍ରେକ୍ଷୀରେ, ସେ ଦୀର୍ଘତମ ସୁଡ଼ଙ୍ଗ, ଦୀର୍ଘତମ ଗ୍ୟାସ ପାଇପଲାଇନ, ସର୍ବବୃହତ ମୋବାଇଲ ଉତ୍ପାଦନ ୟୁନିଟ ଏବଂ ପ୍ରତିଟି ପରିବାରକୁ ବିଦ୍ୟୁତ ସଂଯୋଗ ସମେତ ଅନ୍ୟାନ୍ୟ ପଦକ୍ଷେପଗୁଡ଼ିକ ବିଷୟରେ ସେ ଉଲ୍ଲେଖ କରିଥିଲେ । ସେ କହିଥିଲେ ଯେ ଏହା ନୂତନ ଭାରତର ସାମର୍ଥ୍ୟ, ସ୍ତର ଏବଂ ଗତିକୁ ପ୍ରତିଫଳନ କରୁଛି । ପ୍ରଧାନମନ୍ତ୍ରୀ କହିଥିଲେ ଯେ ସମ୍ମିଳନୀ ଆୟୋଜନ ଲାଗି ବହୁ ରାଷ୍ଟ୍ର ଅଧିକ କ୍ଷମତାବିଶିଷ୍ଟ କେନ୍ଦ୍ର ନିର୍ମାଣ କରିଛନ୍ତି । କିଛି ସମୟ ପର୍ଯ୍ୟନ୍ତ ଭାରତରେ ଏ ସମ୍ପର୍କରେ ଚିନ୍ତା କରାଯାଇନଥିଲା । ବର୍ତ୍ତମାନ ଏହା ବଦଳୁଛି ବୋଲି ସେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଦେଶ ଦୃଢ଼ ସଂସ୍ଥାଗତ ଏବଂ ସାଂଗଠନିକ ସାମର୍ଥ୍ୟ ଜରିଆରେ ଆଗକୁ ବଢ଼ିଥାଏ, ଯାହା ବର୍ଷ ବର୍ଷ ପ୍ରୟାସରୁ ଫଳବତୀ ହୋଇଥାଏ । ସେ କହିଥିଲେ ଯେ ଏଥିପାଇଁ ସଠିକ ସମୟରେ ନିଷ୍ପତ୍ତି ନେବା ଏବଂ ଏହାକୁ ବିଳମ୍ବ ନକରି କାର୍ଯ୍ୟକାରୀ କରିବା ଗୁରୁତ୍ୱପୂର୍ଣ୍ଣ । ଏହି ପରିପ୍ରେକ୍ଷୀରେ, ରାଷ୍ଟ୍ରାୟତ୍ତ ବ୍ୟାଙ୍କଗୁଡ଼ିକର ସମ୍ମିଶ୍ରଣ ପାଇଁ ନିଆଯାଇଥିବା ନିଷ୍ପତ୍ତି ବିଷୟରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ କହିଥିଲେ ଗତ ଅଢ଼େଇ ଦଶନ୍ଧି ଧରି ଏ ସମ୍ପର୍କରେ ଚିନ୍ତା କରାଯାଉଥିଲା, କିନ୍ତୁ କାର୍ଯ୍ୟକାରୀ ହେଉନଥିଲା । ତେବେ, ବର୍ତ୍ତମାନର ସରକାର ଦେଶର ସ୍ୱାର୍ଥ ପାଇଁ କଠୋର ନିଷ୍ପତ୍ତି ନେବାରେ ସଂକୋଚ ଅନୁଭବ କରିନଥିଲେ ବୋଲି ସେ ଦୋହରାଇଥିଲେ । ସେ କହିଥିଲେ ଯେ ଜାତୀୟ ସ୍ୱାର୍ଥକୁ ପ୍ରାଥମିକତା ଦିଆଯାଉଥିବା କାରଣରୁ ଗତ ଚାରି ବର୍ଷ ମଧ୍ୟରେ ସାମଗ୍ରୀକ ପ୍ରଗତି ହୋଇପାରିଛି । ସେ କହିଥିଲେ ଯେ ବ୍ୟାପକ ଆହ୍ୱାନ ସତ୍ତ୍ୱେ ଅର୍ଥବ୍ୟବସ୍ଥା ଦୃଢ଼ ସ୍ଥିତିରେ ରହିଛି । “ବ୍ୟବସାୟିକ ସୁଗମତା” ପ୍ରସଙ୍ଗରେ ଉଲ୍ଲେଖ କରି ସେ କହିଥିଲେ ଯେ ସରକାର ଏହି ପ୍ରୟାସକୁ ଜିଲ୍ଲାସ୍ତରକୁ ନେବା ଦିଗରେ କାର୍ଯ୍ୟ କରୁଛନ୍ତି ।
ପରୀକ୍ଷା ପେ ଚର୍ଚ୍ଚା - ଛାତ୍ରଛାତ୍ରୀଙ୍କ ସହ ପ୍ରଧାନମନ୍ତ୍ରୀଙ୍କ  ମତବିନିମୟ

ପରୀକ୍ଷାଜନିତ ଚାପ, ଚିନ୍ତା ଦୂର କରିବା ଲାଗି ଆତ୍ମବିଶ୍ୱାସ ଲୋଡା ଛାତ୍ରଛାତ୍ରୀ “ପ୍ରତିସ୍ପର୍ଦ୍ଧା” ପରିବର୍ତ୍ତେ “ଅନୁସ୍ପର୍ଦ୍ଧା”ରେ ମନ ଦିଅନ୍ତୁ ଯୋଗ ମାଧ୍ୟମରେ ଏକାଗ୍ରତା ବୃଦ୍ଧି କରିହେବ ପିଲାଙ୍କ ଉପଲବ୍ଧୀକୁ ସାମାଜିକ ପ୍ରତିଷ୍ଠାର ପ୍ରସଙ୍ଗ କରାନଯାଉ ସବୁ ଶିଶୁଙ୍କ ନିକଟରେ ରହିଛି ସ୍ୱତନ୍ତ୍ର ପ୍ରତିଭା ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପରୀକ୍ଷା ସମ୍ପର୍କିତ ବିଷୟ ଉପରେ ଛାତ୍ରଛାତ୍ରୀଙ୍କ ସହିତ ଟାଉନ ହଲ ଅଧିବେଶନରେ ମତବିନିମୟ କରିଥିଲେ । ନୂଆଦିଲ୍ଲୀର ତାଲକୋଟ୍ରା ଷ୍ଟାଡିୟମ ପରିସରରେ ଆୟୋଜିତ କାର୍ଯ୍ୟକ୍ରମରେ ସେ ଛାତ୍ରଛାତ୍ରୀଙ୍କ ବିଭିନ୍ନ ପ୍ରଶ୍ନର ସିଧାସଳଖ ଉତ୍ତର ଦେଇଥିଲେ । ଏଥିସହିତ ଛାତ୍ରଛାତ୍ରୀ ତାଙ୍କୁ ବିଭିନ୍ନ ଟିଭି ନ୍ୟୁଜ ଚାନେଲ, ନରେନ୍ଦ୍ର ମୋଦୀ ମୋବାଇଲ ଆପ ଏବଂ ମାଇଁଗଭ ପ୍ଲାଟଫର୍ମରେ ପ୍ରଶ୍ନ ପଚାରିଥିଲେ । ଆଲୋଚନା ଆରମ୍ଭ କରି ପ୍ରଧାନମନ୍ତ୍ରୀ କହିଥିଲେ ଯେ ଟାଉନହଲ ପରିସରକୁ ସେ ଛାତ୍ରଛାତ୍ରୀଙ୍କ ବନ୍ଧୁ, ଏବଂ ସେମାନଙ୍କ ଅଭିଭାବକ ଓ ପରିବାର ସଦସ୍ୟ ଭାବେ ଆସିଛନ୍ତି । ସେ କହିଥିଲେ ଯେ ସେ ବିଭିନ୍ନ ପ୍ଲାଟଫର୍ମ ଜରିଆରେ ସେ ସାରା ଦେଶର 10 କୋଟି ଲୋକଙ୍କ ସହିତ କଥାବାର୍ତ୍ତା କରୁଛନ୍ତି । ପ୍ରଧାନମନ୍ତ୍ରୀ ତାଙ୍କ ଶିକ୍ଷକମାନଙ୍କୁ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଶିକ୍ଷକମାନେ ତାଙ୍କୁ ଦେଇଥିବା ଶିକ୍ଷା କାରଣରୁ ଆଜି ମଧ୍ୟ ସେ ନିଜ ଭିତରେ ଥିବା ଛାତ୍ର ଭାବନାକୁ ଉଜ୍ଜୀବିତ ରଖିପାରିଛନ୍ତି । ଏହି କାର୍ଯ୍ୟକ୍ରମ ଦୀର୍ଘ 2 ଘଣ୍ଟା ଧରି ଚାଲିଥିଲା । ଏହି ଅବସରରେ ପ୍ରଧାନମନ୍ତ୍ରୀ ବିଭିନ୍ନ ପ୍ରସଙ୍ଗ ଯେପରିକି ଭୟ, ଚିନ୍ତା, ଏକାଗ୍ରତା, ସହପାଠୀଙ୍କ ଚାପ, ମାତାପିତାଙ୍କ ଆଶା ଏବଂ ଶିକ୍ଷକମାନଙ୍କ ଭୂମିକା ଆଦି ଉପରେ ପଚରାଯାଇଥିବା ପ୍ରଶ୍ନର ଉତ୍ତର ଦେଇଥିଲେ । ତାଙ୍କର ଜବାବ ବୁଦ୍ଧିମତା, ବ୍ୟଙ୍ଗ ଏବଂ ଭିନ୍ନ ଭିନ୍ନ ଉଦାହରଣରେ ପରିପୂର୍ଣ୍ଣ ଥିଲା । ପରୀକ୍ଷାଜନିତ ଚାପ ଏବଂ ଚିନ୍ତା ଦୂର କରିବା ଲାଗି ଆତ୍ମବିଶ୍ୱାସ ବଢ଼ାଇବା ପାଇଁ ସେ ସ୍ୱାମୀ ବିବେକାନନ୍ଦଙ୍କ ବକ୍ତବ୍ୟର ଉଦାହରଣ ଦେଇଥିଲେ । ସେ କାନାଡୀୟ ସ୍ନୋବୋର୍ଡର ମାର୍କ ମେକମୋରିସଙ୍କ ଉଦାହରଣ ଦେଇଥିଲେ, ଯିଏକି ପ୍ରାଣଘାତୀ ଆଘାତ ସମସ୍ୟାରୁ ମୁକୁଳିବାର 11 ମାସ ପରେ ଚଳିତ ଶୀତକାଳୀନ ଅଲିମ୍ପିକ କ୍ରୀଡ଼ାରେ କାଂସ୍ୟ ପଦକ ଜିତିପାରିଛନ୍ତି । ଏକାଗ୍ରତା ପ୍ରସଙ୍ଗରେ ପ୍ରଧାନମନ୍ତ୍ରୀ ମନ କୀ ବାତ ରେଡିଓ କାର୍ଯ୍ୟକ୍ରମରେ ସେ ଉଲ୍ଲେଖ କରିଥିବା ମହାନ କ୍ରିକେଟ ଖେଳାଳୀ ସଚିନ ତେନ୍ଦୁଲକରଙ୍କ ପରାମର୍ଶ ବିଷୟରେ ମନେ ପକାଇ ଦେଇଥିଲେ । ତେନ୍ଦୁଲକର ଥରେ କହିଥିଲେ ଯେ ସେ ଖେଳୁଥିବା ସମୟରେ କେବଳ ବଲ ଉପରେ ଏକାଗ୍ର ହୋଇ ନଜର ରଖିଥା’ନ୍ତି । ଅତୀତ କିମ୍ବା ଭବିଷ୍ୟତ ପାଇଁ ଆଦୌ ବ୍ୟସ୍ତ ହୋଇନଥା’ନ୍ତି । ଯୋଗ ମାଧ୍ୟମରେ ଏକାଗ୍ରତା ବୃଦ୍ଧି କରିହେବ ବୋଲି ମଧ୍ୟ ପ୍ରଧାନମନ୍ତ୍ରୀ କହିଥିଲେ । ସହପାଠୀଙ୍କ ଚାପ ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ଛାତ୍ରଛାତ୍ରୀ “ପ୍ରତିସ୍ପର୍ଦ୍ଧା” (ଅନ୍ୟମାନଙ୍କ ସହ ପ୍ରତିଦ୍ୱନ୍ଦ୍ୱିତା) ଉପରେ ଗୁରୁତ୍ୱ ଦେବା ପରିବର୍ତ୍ତେ “ଅନୁସ୍ପର୍ଦ୍ଧା” (ନିଜ ସହ ପ୍ରତିଦ୍ୱନ୍ଦ୍ୱିତା) ଉପରେ ଗୁରୁତ୍ୱାରୋପ କରିବା ଆବଶ୍ୟକ । ସେ କହିଥିଲେ ଯେ ଜଣେ ଲୋକ ପୂର୍ବରୁ ହାସଲ କରିଥିବା ଉପଲବ୍ଧୀ ଠାରୁ ଅଧିକ ହାସଲ କରିବା ପାଇଁ ସବୁବେଳେ ପ୍ରୟାସ କରିବା ଆବଶ୍ୟକ । ପ୍ରତ୍ୟେକ ଅଭିଭାବକ ନିଜ ପିଲାମାନଙ୍କ ପାଇଁ ବଳିଦାନ ଦେଉଥିବା ଉଲ୍ଲେଖ କରି ପ୍ରଧାନମନ୍ତ୍ରୀ ଅଭିଭାବକମାନଙ୍କୁ ଅନୁରୋଧ କରି କହିଥିଲେ ଯେ ସେମାନେ ନିଜ ପିଲାମାନଙ୍କ ଉପଲବ୍ଧୀକୁ ସାମାଜିକ ପ୍ରତିଷ୍ଠାର ପ୍ରସଙ୍ଗ କରି ନ ଦେଖନ୍ତୁ । ସେ କହିଥିଲେ ଯେ ପ୍ରତ୍ୟେକ ଶିଶୁ ନିକଟରେ ଏକ ସ୍ୱତନ୍ତ୍ର ପ୍ରତିଭା ରହିଛି । ଜଣେ ଛାତ୍ରର ଜୀବନରେ ଏକ ବୌଦ୍ଧିକ ଦିଗ ଏବଂ ଆଉ ଏକ ଭାବନାତ୍ମକ ଦିଗ ଥାଏ ବୋଲି ପ୍ରଧାନମନ୍ତ୍ରୀ କହିଥିଲେ । ସମୟ ପରିଚାଳନା ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ଛାତ୍ରଛାତ୍ରୀଙ୍କ ପାଇଁ ସମ୍ପୂର୍ଣ୍ଣ ଗୋଟିଏ ବର୍ଷରେ ଗୋଟିଏ ନିର୍ଦ୍ଦିଷ୍ଟ ସମୟ ସାରଣୀ କିମ୍ବା ସୂଚୀ ଯଥେଷ୍ଟ ନୁହେଁ । ନମନୀୟ ହେବା ଏବଂ ସମୟର ଶ୍ରେଷ୍ଠ ଉପଯୋଗ କରିବା ଗୁରୁତ୍ୱପୂର୍ଣ୍ଣ ବୋଲି ସେ ଉଲ୍ଲେଖ କରିଥିଲେ ।